A BIZOTTSÁG 6/2006/EK RENDELETE
(2006. január 5.)
az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló 2377/90/EGK tanácsi rendelet I. és II. mellékletének a dihidrosztreptomicin, a tozilklóramid-nátrium és a Piceae turiones recentes extractum tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendeletre (1) és különösen annak 2. és 3. cikkére,
tekintettel az Európai Gyógyszerügynökségnek az Állatgyógyászati Készítmények Értékelő Bizottsága által megfogalmazott véleményeire,
mivel:
(1)
Minden olyan farmakológiai hatóanyagot, amelyet a Közösségen belül élelmiszer-előállítás céljából tartott állatokon történő alkalmazásra szánt állatgyógyászati készítményekben használnak fel, a 2377/90/EGK rendelettel összhangban értékelni kell.
(2)
A dihidrosztreptomicin a szarvasmarhák és a juhfélék izom-, zsír-, máj- és veseszövetei, valamint teje és a sertésfajok izom-, máj-, vese-, bőr- és zsírszövete vonatkozásában már szerepel a 2377/90/EGK rendelet I. mellékletében. Ezt a bejegyzést ki kell terjeszteni a szarvasmarhák és a juhfélék köréről az összes kérődzőre.
(3)
A tozilklóramid-nátrium már szerepel a 2377/90/EGK rendelet II. mellékletében az uszonyos halakra vonatkozóan, kizárólag akvatikus alkalmazásra, valamint a szarvasmarhákra vonatkozóan, kizárólag helyi alkalmazásra. Ezt a bejegyzést ki kell terjeszteni a lófélékre, kizárólag helyi alkalmazásra.
(4)
A Piceae turiones recentes extractum esetében a maximális maradékanyag-határértékek meghatározására irányuló kérelmet már benyújtották. Ezt az anyagot bele kell foglalni az említett rendelet II. mellékletébe az élelmiszer-előállítás céljából tartott valamennyi állatfajra vonatkozóan, kizárólag orális alkalmazásra.
(5)
A 2377/90/EGK rendeletet ennek megfelelően módosítani kell.
(6)
Megfelelő időtartamot kell engedélyezni a rendelet alkalmazhatóságát megelőzően annak érdekében, hogy a tagállamok számára lehetővé váljék a rendeletre való tekintettel az esetleg szükséges kiigazítások elvégzése az állatgyógyászati készítmények közösségi kódexéről szóló, 2001. november 6-i 2001/82/EK európai parlamenti és tanácsi irányelvnek (2) megfelelően kiadott forgalmazási engedélyekben.
(7)
Az e rendeletben meghatározott intézkedések összhangban állnak az Állatgyógyászati Készítmények Állandó Bizottságának véleményével,
ELFOGADTA EZT A RENDELETET:
1. cikk
A 2377/90/EGK rendelet I. és II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában történő kihirdetését követő harmadik napon lép hatályba.
Alkalmazására 2006. március 7-től kerül sor.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. január 5-én.